ยื่นขอทบทวนสิทธิโครงการ ม33เรารักกัน กรณีผู้ประกันตนไม่ผ่านรอบแรก รีบดำเนินการก่อน 28 มีนาคมนี้
นายทศพล กฤตวงศ์วิมาน เลขาธิการสำนักงานประกันสังคม กล่าวย้ำขั้นตอนการยื่นขอทบทวนสิทธิโครงการ ม33เรารักกัน ว่า ผู้ประกันตนมาตรา 33 ในระบบประกันสังคมที่ลงทะเบียนแล้ว ตรวจสอบสิทธิการรับเงินได้ตั้งแต่บัดนี้ไปจนถึง 28 มีนาคม 2564 ทางเว็บไซต์ www.ม33เรารักกัน.com หากตรวจผลลงทะเบียนแล้ว ปรากฎว่า ไม่ได้รับสิทธิโครงการ ม33เรารักกัน สามารถขอทบทวนสิทธิผ่านเว็บไซต์ www.ม33เรารักกัน.com ได้ตั้งแต่บัดนี้ไปจนถึง 28 มีนาคม 2564 ในเวลา 06.00 น.– 23.00 น. โดยกดเข้าไปที่เมนู “ทบทวนสิทธิ” (ปุ่มสีเหลือง) หลังจากนั้นกรอกข้อมูลส่วนบุคคลเพื่อใช้ในการทบทวนสิทธิให้ละเอียดชัดเจน เช่น ชื่อสกุล เลขบัตรประจำตัวประชาชน และรหัสหลังบัตร วันเดือนปีเกิด จังหวัดที่พักอาศัย เบอร์โทรศัพท์ จากนั้นคลิกปุ่ม “ขอทบทวนสิทธิ” นอกจากนี้ สำนักงานประกันสังคม ได้จัดตั้งศูนย์ประสานงานทบทวนสิทธิ ม33เรารักกัน ที่สำนักงานประกันสังคมทุกจังหวัด/สาขา เพื่อรับเรื่องประสานงานทบทวนสิทธิพร้อมให้คำแนะนำปรึกษารับเรื่องการลงทะเบียนในโครงการ ม33เรารักกัน ตั้งแต่เวลา 08.00 น.– 17.00 น. ทุกวัน หากมีปัญหาข้อติดขัดสามารถติดต่อศูนย์ดังกล่าวได้เลขาธิการสำนักงานประกันสังคม กล่าวต่อไปว่า หลังจากยื่นทบทวนสิทธิแล้ว สามารถตรวจสอบผลได้ตั้งแต่วันที่ 5 – 11 เมษายน 2564 ผ่านทางเว็บไซต์ www.ม33เรารักกัน.com หากได้รับสิทธิให้กดยืนยันตัวตนผ่านแอปฯ เป๋าตัง เมื่อยืนยันตัวตนรับสิทธิแล้วจะได้รับวงเงินเข้าเป๋าตัง ครั้งเดียวจำนวนเงิน 4,000 บาท ในวันที่ 12 เมษายน 2564 เริ่มใช้จ่ายได้ทันที โดยใช้จ่ายซื้อสินค้าและบริการผ่านร้านค้า/ผู้ประกอบการ/บริการ ในร้านธงฟ้าที่ใช้แอปฯถุงเงิน หรือภายใต้โครงการคนละครึ่ง และโครงการเราชนะ ได้จนถึง 31 พฤษภาคม 2564กรณีที่ตรวจสอบสิทธิผลปรากฎว่า ได้รับสิทธิ ให้กดยืนยันตัวตนผ่านช่องทางแอพพลิเคชันเป๋าตัง ในวันที่ 15-21 มีนาคม 2564 ซึ่งจะได้รับวงเงินผ่านแอพเป๋าตัง ในวันที่ 22 , 29 มีนาคม 2564  และ 5 ,12 เมษายน 2564 ครั้งละ 1,000 บาท จนครบ 4,000 บาท โดยสามารถเริ่มใช้จ่ายซื้อสินค้าและบริการผ่านร้านค้า/ผู้ประกอบการ/บริการ ในร้านธงฟ้าที่ใช้ แอพฯถุงเงิน หรือภายใต้โครงการคนละครึ่ง และโครงการเราชนะ เริ่มใช้จ่ายได้ตั้งแต่วันที่ 22 มีนาคม  – 31 พฤษภาคม 2564